AlexejDobrolubov/national_council_slovak_2010 huggingface dataset:
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

70. Ďakujem pekne, pán predsedajúci. Dnes to bol slabý prejav. Keď Igor Matovič niečo myslel úprimne a vážne, tak vždy do tej emócie hodil aj slzu. Dnes to bol suchý, vypočítavý prejav. Ale dnes tu nie sme preto, že odvolať Igora Matoviča chce iba opozícia. Chcú to aj poslanci jeho koaličného partnera, možno jedného, možno dvoch, ale hlavne chcú to ľudia. Uvedomme si, že máme do činenia s politikom, ktorý má historickú najväčšiu nedôveryhodnosť. A tú mal aj ako predseda vlády Slovenskej republiky a pandémia ani iná katastrofa sa nedá zvládať, keď na čele vlády stojí niekto, koho ľudia do slova a do písmena v prípade Igora Matoviča nenávidia. A vyhovárať sa na pandémiu, že tu mal historicky najťažšie obdobie, pandémia nebola iba na Slovensku, ale vo všetkých štátoch sveta a v mnohých krajinách premiéri a vlády získavali väčšiu dôveru, ako mali pred pandémiou. My Slovenská republika sme sa z lídra v zvládaní pandémie po dobre nastavenej prvej vlne stali lúzrami. A to je chyba osoby, ktorú túto pandémiu chaoticky viedol, a je to chyba Igora Matoviča. Ja som sa včera na sociálnej sieti spýtal ľudí, prečo by mal Matovič odísť zo svojej funkcie. No, prišlo viac ako 1 000 reakcií, niekoľko desiatok, možno niečo viac ako 100 je nepublikovateľných, pretože tá odpoveď bola, lebo je to, tri bodky. Nech sa páči, všetci si to môžte prečítať a tie ostatné reakcie budem vo svojom vystúpení niekedy podvečer čítať. Ďakujem pekne.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

34. Ďakujem pekne. Milý Juraj, ja začnem pozitívne k tvojmu vystúpeniu. Pekná slovenčina, dobrý obal, prázdny obsah. Naozaj si vo svojom vystúpení nič, nič, nič nevyvrátil, ale ako snažil si sa zaujať aspoň príjemným výzorom a prejavom. Ale prídem faktograficky, lebo poslanci vládnej koalície zo zásady nereagujú na slová predrečníka, ale si tu majú nejaké emocionálne výjavy. Keď sa objednávajú vakcíny kdekoľvek vo svete pri akejkoľvek pandémii, vždy to má byť rozhodnutie vlády ako kolektívneho orgánu na základe odporúčania odborníkov. Tu to bolo rozhodnutie jedinca a odborníci neboli za tento nákup vtedy a ešte aj stále neregistrovanej vakcíny. Za vlády Roberta Fica v roku 2009 alebo začiatkom roku 2010 to bolo rozhodnutie vlády na základe odporúčania Úradu verejného zdravotníctva, hlavného hygienika, a nákup vykonávali hmotné rezervy. Po druhé. Objem vakcíny. Teraz je zakontrahovaných 19 mil. vakcín, bolo predkontrahovaných, také sú údaje z ministerstva zdravotníctva. Vtedy to bol jeden milión na základe odporúčania odborníkov. A aj vtedy vláda čelila kritike, že objednáva vakcíny iba pre 20 % obyvateľstva. Bola veľká kritika zo strany médií. Potom, keď pandémia postupne ustupovala a zaočkovalo sa len asi 10 alebo 11 %, tak sa to zmenilo na to, že sa objednalo zbytočne veľa vakcín. Čiže teraz je zakontrahovaných 19 mil., vtedy bol 1 mil. Po druhé (tretie, pozn. red.). Bola to vakcína registrovaná EMOU a bola to jediná možná vakcína, ktorá bola dostupná vtedy na trhu. Čiže vláda nemala manévrovací priestor. Ale teraz sa objednal Sputnik preto, že sa vynechalo druhé a tretie kolo objednávania Pfizera v objeme 3 mil. kusov. A po štvrté. Aj tie vakcíny, ktoré neboli vyočkované, sa dali ešte použiť v tom roku 2010, ale... (Prerušenie vystúpenia časomerom.)
32. schôdza NR SR - 7.deň - A. dopoludnia
Dátum: 2021-06-29
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

90. Ďakujem pekne, pán predsedajúci. Erik, toto je takisto jeden z návrhov zákona, ku ktorému sa bude ťažko vysvetľovať, keď koalícia zahlasuje proti, pretože naozaj je zákon jednoduchý, jasný, zákon sa dotýka všetkých nezaopatrených detí. Je jasne nadefinovaný, je to náhrada toho, keď sa tu neschválilo 300 eur ako kompenzácia za všetky útraty, ktoré, a finančné náklady, ktoré rodičia s pandémiou a so svojimi deťmi mohli mať. A myslím si, že aj tento návrh zákona je také zrkadlo, čo uvidia všetci rodičia všetkých detí, ktorí žijú u nás, ako to naozaj koalícia myslí s prorodinnou politikou vážne, ale ako to myslí vážne aj s tým, keď nás, keď opakovane tvrdia, že podporia všetky dobré zákony, ktoré predkladáme my. Pretože keď sa urobí štatistika, tak zákony, ktoré pomáhajú rodinám, podnikateľom a všetkým dotknutým skupinám ohľadom pandémie, ktoré predložila vláda, sme my poslanci HLAS-u – sociálna demokracia podporili, pokiaľ mali ratio. A toto a hlasovanie o tomto zákone bude odpoveď koaličných poslancov o tom, ako to oni vážne myslia s tým, keď nás vyzývajú a hovoria, aby sme podporovali dobré zákony. Ja sa veľmi teším na to hlasovanie, bude to jasný odkaz všetkým rodinám, všetkým rodičom, ktorí majú deti. Ďakujem pekne.
32. schôdza NR SR - 7.deň - A. dopoludnia
Dátum: 2021-06-29
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

74. Ďakujem veľmi pekne. Vážený pán poslanec Blcháč, naozaj toto je zákon, ktorý aj pri jeho oznámení, pri predložení, pokiaľ neprišiel na schôdzu, nemal žiadnu výhradu od nikoho, ani od opozície, ani od koalície, ani od odborníkov, ani od ministerstva financií. Naozaj je to zákon, ktorý nemá žiadnu nástrahu, žiaden problém, neovplyvní negatívne verejné financie, pretože jeho pozitíva vysoko prevažujú nad... a tam vlastne ani negatíva nie sú. Okrem toho, čo tu bolo povedané, okrem konkurencieschopnosti prihraničných regiónov so štátmi dookola, každý štát naokolo má nižšiu DPH, vytvára aj dôležitý fakt k tomu, aby zamestnávatelia prežili. A, čo je dôležité, tí, ktorí sa stretávate so zástupcami gastrosektora, viete, že majú problém vôbec po kríze ľudí opäť prijať a nájsť. Pretože mnohí z nich si našli nové, prácu, novú prácu v odvetviach, ktoré nepodliehajú kríze, obchody, benzínpumpy, čiže sú to prevádzky, ktoré budú fungovať bez ohľadu na krízu, a nechcú sa do gastrosektora vrátiť, lebo nikto z prevádzkovateľov im nevie zaručiť, že pri ďalšej vlne pri jeseni znova nezačne zatvárať. Čiže naozaj je to zákon bez dopadu na verejné financie, prináša iba pozitíva, dá možnosť prežiť ďalším prevádzkam zamestnávajúcich tisíce a tisíce zamestnancov a nevytvorí v prostredí nič negatívne. Tento zákon môže len pomôcť, preto sme ho predložili, a preto sme aj povedali, že pokiaľ by mal niekto s tým problém, že je to zákon koaličný, nech ho vezmú, tak ako je urobené, a nech ho vláda schváli dnes a zajtra ho predloží v skrátenom legislatívnom konaní a my ho všetci s veľkou radosťou podporíme. Tu ide o podstatu zákona. Tu naozaj nehrá politika žiadnu úlohu. Ďakujem pekne.
32. schôdza NR SR - 7.deň - A. dopoludnia
Dátum: 2021-06-29
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

60. Ďakujem pekne, pán predsedajúci. Pán poslanec, áno, máš úplnú pravdu. Na Slovensku máme takmer tritisíc obcí a miest a myslím si, že takmer každé mesto alebo určite každé mesto a takmer každá obec má problémy, ktoré by tento zákon vedel vyriešiť. Ide o zákon, ktorý reaguje na aplikačnú prax, ktorá prináša problémy reálne, praktické pri akýchkoľvek úkonoch rozvoju, investíciách, plánovaní, rozvoja miest a obcí, a naozaj v tomto zákone nie je nič, čo by prekážalo tomu, aby sa tento zákon mohol podporiť. Vyslovene reaguje len na to, čo život priniesol. Myslím si, že bude mať podporu a má podporu aj v Únii miest Slovenska aj Združení miest a obcí Slovenska a neprináša žiadne nástrahy, ktoré by mohli byť problematické po prijatí tohto zákona. Takže ja ho plne podporujem a verím, že naozaj nájde širokú podporu, lebo tento zákon nie je ani ideologický, ani názorový, ani hodnotový, je vyslovene praktický. Ďakujem pekne.
32. schôdza NR SR - 3.deň - A. dopoludnia
Dátum: 2021-06-22
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

165. Ďakujem pekne. Pani poslankyňa Horváthová, vy ste lekárka a ste profesorka, ale zdravotnú starostlivosť neposkytujete na Slovensku. Naozaj ani obhliadky mŕtvych nerobíte, ani ste ich asi nerobili. Ja som ich ešte ako lekár v nemocnici robil, kde bola podmienka, aby sa robila obhliadka mŕtvych lekárom z iného oddelenia ako v tom, kde k úmrtiu došlo. Takže vy nemôžte vedieť, čo bolo funkčné a čo nebolo funkčné. A to vravím preto, lebo naozaj poskytujete, staráte sa o pacientov inej krajiny. To, že tu učíte, to je vaša, je na chválu, ale liečite pacientov inej krajiny. Tu naozaj bol problém a výsledkom tej súťaže, ktorá priniesla tých organizátorov obhliadok mŕtvych, bolo to, že sa ten čas skrátil na dve hodiny a niečo, lebo predtým sa hodiny a hodiny čakali pozostalí pri mŕtvych a nemohli s telom nič robiť. Takže vy tvrdíte, že to fungovať bude, a ja vám vravím, že jediná istota, čo tvrdia tí, ktorých sa to týka, lekári, je, že to fungovať nebude. Čiže vy rušíte niečo, čo fungovalo, aby ste skúsilo niečo, čo fungovať možno bude alebo nebude. Lekári budú platení menej, lebo teraz bola tá priemerná platba okolo 65 eur, teraz bude 40 eur, a už len, keď vystupujete, mali by ste byť aspoň politicky zorientovaná. Pani podpredsedníčka strany Saková, ktorá je jedinou ženou podpredsedníčkou strany, momentálne naozaj nemá konflikt záujmov, lebo ju prehliadky mŕtvych naozaj nezaujímajú. Toto je pani poslankyňa Saková, naša jediná podpredsedníčka, naozaj ani nechce vykonávať prehliadky mŕtvych, ani ich nebude. Fakt. Ani sa nechystá. Pán poslanec Suja, máte pravdu. A ja sa vás pýtam, vy sa ma pýtate, či je to normálne. No ja sa pýtam, no čo v tomto štáte, čo robí táto vláda, je normálne. Ďakujem pekne.
32. schôdza NR SR - 3.deň - A. dopoludnia
Dátum: 2021-06-22
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

22. Ďakujem pekne. Pán poslanec Taraba, súhlasím, to sú otázky legitímne, ktoré prichádzajú a ktoré bude musieť ministerstvo jasne zodpovedať, pretože ten úrad a jeho vznik a jeho potreba bude spochybňovaná, lebo súhlasím, one in - one out. Keď úrad vznikne, tak jeden úrad by sme mali zrušiť, neviem, či ÚDZS, alebo NCZI. Ale tie... vrátim sa k tomu, obsah nespochybňuje nikto, lebo obsah je nespochybniteľný, že má priniesť výsledok. Pýtame sa opäť, či daný obsah, aj keď bude sa tváriť nezávislejšie, lebo to bude úrad, teda nie oddelenie alebo časť ministerstva, ale obsahovo bude robiť to isté, čo by sa aj teraz, to ministerstvo zvládlo. A keď stále na tom konečnom poschodí je minister, jedno aký, jedno za akej vlády, tak stále to, tá nezávislosť bude ovplyvnená tým, že tá hlava tam je, a teda to rozhodnutie konečné tak či tak môže byť politicky, politicky ovplyvnené. Čiže či má význam, a preto som hovoril aj o tých 5 mil., keď niečo má priniesť 5 mil. a zároveň to 5 mil. stojí, či nie je jednoduchšie teda využiť kapacity, ktoré sú, však tí ľudia, ktorí začnú robiť na úrade, vrátane šéfa, ktorý je už dopredu jasný, aký bude, tí tam robia aj teraz. Čiže základná otázka je, či treba vytvárať ďalší úrad, prečo to nevieme zvládnuť s kapacitami, ktoré na ministerstve máme, lebo aj na ten úrad pôjdu len tí ľudia z ministerstva, ktorí tam teraz sú. Ďakujem pekne.
32. schôdza NR SR - 3.deň - A. dopoludnia
Dátum: 2021-06-22
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

10. Ďakujem veľmi pekne. Ja viacero otázok položím vo svojom vystúpení. Pani predsedníčka, ďakujeme pekne, že nás pozývate na rokovania, len to nás musí pozvať pán minister. Verím, že nás pozve aspoň v záverečnej reči aj on, lebo doteraz napriek tomu, že ste nás vy pozývali, tak bývalý minister nás zo zásady nepozval nikde a na ministerstvo nás nepustil. Takže je tam veľa otázok, mnoho z nich v reakcii na vaše vystúpenie povedal aj pán poslanec Taraba. Ja niektoré z nich spomeniem, lebo určite je obsah potrebný, ale otázne je, či forma má byť taká. Je tam naozaj mnoho, mnoho, mnoho otázok ešte, ale sme v prvom čítaní. Ďakujem pekne.
88. schôdza NR SR - 3.deň - B. popoludní
Dátum: 2023-03-16
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

110. Ďakujem veľmi pekne, pán podpredseda. Ja sa chcem ešte ospravedlniť ľuďom, ktorých možno pobúrilo moje oblečenie, ale žijeme naozaj historickú dobu a historická doba potrebuje mať aj svoje symboly. A chcem, aby aj plénum Národnej rady malo také tie svoje symboly. Keď sme tu mali na jednej strane ľudí vyznávajúcich činy alebo teda zločiny druhej svetovej vojny a nosili gardistické uniformy, dnes sa prezliekli do oblekov, do kravát, ale ja si myslím, že charaktery a chúťky jednoducho v tých ľuďoch zostali. A boli možno rovnako vzrušení aj z toho oblečenia môjho, ako tí vyznávači režimu, ktorí jednoducho tú dobu aj žili. Chceme, aby aj táto doba mala svoje symboly. Chcem symbolizovať v Národnej rade možno aj týmto oblečením druhy, činy alebo teda zločiny druhej svetovej vojny. Áno, pani kolegyňa, niektorí sa tu uškŕňali a toto je vlastne vizitka, možno pohľad, pohľad na, na tieto závažné témy. Ja ešte raz chcem veľmi pekne poďakovať hlavnému predkladateľovi, ktorý prišiel s týmto návrhom zákona. Je naozaj potrebné si aj skrz takýchto dní pamätať a odsúdiť možno zločiny druhej svetovej vojny, ale jednoducho cez tieto dni aj vzdelávať našu mládež, ktorá to vehementne potrebuje. Aj cez tieto dni môžme zasiať jednoducho do, do republiky možno nejakú nádej v to, že tá história sa jednoducho nebude opakovať. Lebo ak by tu boli naozaj tí vyznávači zločinov druhej svetovej vojny, tak ja by som si dobrovoľne to pyžamo možno už na druhýkrát dole nedal. Ďakujem pekne.
83. schôdza NR SR - 9.deň - A. dopoludnia
Dátum: 2023-02-15
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

74. Ďakujem pekne. Ja chcem takisto povedať, že Rómovia hneď po tej vražde spolupracovali s políciou. Ja som mal stretnutia s okresným a s krajským riaditeľom polície z toho regiónu a ocenili vlastne aj prístup Rómov, lídrov vlastne z tých komunít alebo teda z rómskej komunity, že boli hneď ochotní vlastne aj za pomoci policajtov vypátrať toho vraha. A polícia to jednoducho takisto ocenila. Ja by som sa dotkol pár vecí, ktoré spomenul môj kolega Milan Potocký, napríklad MOPS-ky. Áno, to je projekt, ktorý tu zaviedol ešte v roku 2013, 2014 myslím, môj otec, ešte keď bol splnomocnencom, opozičným poslancom a zároveň a pán, ospravedlňujem sa, pán vtedajší štátny tajomník Marián Saloň, ktorí to spolu zaviedli v komunitách a je to naozaj dlhotrvajúci projekt, ktorý má výsledky. Idú po ňom starostovia a oceňujú ho, samozrejme. A ak sa dotkneme vlastne toho tunelovania, čo spomínal môj kolega Milan Potocký a neriešenie rómskej komunity. Áno, je to pravda. Vlastne tridsať rokov sa v rómskej téme nič nerobilo a toto je výsledok. A teraz, keď prišla vláda, ktorá má ako prioritu rómsku komunitu alebo teda riešenie rómskej komunity, sa tie kroky jednoducho robia a alokujú sa tie peniaze na to, avšak ten výsledok toho bude o čosi neskôr. Možno mi teraz budú hovoriť, že áno, stále išli nejaké tie peniaze na rómsku komunitu. No áno, stále išli, lenže bez ochoty primátorov a starostov, aby sa zapájali do tých tvrdých projektov, tak tu nebolo. Čiže aj teraz my chceme motivovať tých starostov, primátorov, aby išli do týchto tvrdých projektov, do tých investícií, ktoré teraz sú atraktívne prispôsobené aj pre tých starostov, že nepomôžu tie peniaze iba Rómom, ale celej obci. Ak chýba kanalizácia v niektorej časti obci, aj v rómskej komunite, tak tie peniaze jednoducho sú na to určené. A nebudú môcť starostovia brať peniaze iba na nejaké lavičky a lampy, ale bude to podmienené tým, aby išli do týchto tvrdých projektov. Ja sa neskôr vyjadrím k môjmu uzneseniu, kde... (Prerušenie vystúpenia časomerom.)
83. schôdza NR SR - 9.deň - A. dopoludnia
Dátum: 2023-02-15
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

64. Ďakujem pekne za slovo, pán podpredseda. Hneď na začiatku chcem povedať jedno, že je absolútne jedno, kto spácha vraždu alebo nejakú šikanu, alebo niekto niekoho terorizuje, treba to odsúdiť. A naozaj je jedno, že či to urobí Róm, Neróm, žltý, tučný, dlhovlasý, modrooký, homosexuál, heterosexuál, je absolútne jedno, treba to odsúdiť. Áno, s tým súhlasím. Zároveň je minimálne dobré, že tu zaznú aj iné, zaznie aj, zaznie aj iná verzia alebo teda iný pohľad na to, že kto, kde, ako spáchal nejakú vraždu. Z mojich úst by to znelo ako vyviňovanie a nemyslím si, že ja by som mal byť ten, ktorý tu rozdeľuje spoločnosť a poukazuje na určitú skupinu ľudí, ktorá tu pácha nejakú vraždu. Nie, ja hovorím všeobecne, kto pácha trestný čin, vraždu a čokoľvek iné, zaslúži si ten najhorší trest. Ja ti ďakujem, pán poslanec Dostál, že si teda ukázal aj, aj tú druhú stránku a chcem upozorniť aj poslancov Národnej rady, že nebudú musieť mať nejakú dilemu pri tomto, ako zahlasovať pri tomto uznesení, o pár bodov neskôr príde ďalšie uznesenie v identickej veci, ktorý takisto odsudzuje brutálnu vraždu v Michalovciach, avšak neupriamuje pozornosť na, na jednotlivca ani na určitú skupinu ľudí, ale jednoducho odsúdi tú vraždu v Michalovciach. Čiže vôbec sa nebojte toho, budete mať ešte príležitosť k tomu, aby ste zahlasovali za to uznesenie, ktoré odsúdi vraždu v Michalovciach, kde, bohužiaľ, naozaj umrela žena, ktorá si to jednoducho nezaslúžila. Ďakujem pekne.
83. schôdza NR SR - 9.deň - A. dopoludnia
Dátum: 2023-02-15
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

50. Ďakujem pekne, pán podpredseda. Súhlasím s pánom poslancom Sujom, treba sa zastať polície a ja oceňujem rýchly prístup aj polície pri vražde v Michalovciach, kedy polícia hneď, myslím, že do pár dní vlastne odchytila toho páchateľa. A áno, treba povedať, že všetci tí, ktorí vlastne páchajú nejaké zlo v tejto krajine, musia byť dolapení a patrí im záslužný trest. A takisto musím súhlasiť s pánom poslancom, že treba začať už od malička s tými deťmi pracovať. A ja navrhujem teda tie povinné materské školy pre deti zo sociálne znevýhodneného prostredia od troch rokov. A ja verím tomu, že a niekoľkokrát prízvukoval aj pán poslanec Suja, že s takýmto návrhom nemá problém. Lebo naozaj, ak teda začneme od toho predprimárneho veku, tak aj tá budúcnosť tých detí bude iná ako tá, čo ich čaká teda teraz počas tohto obdobia. Je to záslužná vec. A takisto ako vy ste spomínali, že niektorí teda individuálne, niektorí jednotlivci páchajú to zlo. Takí, ja by som chcel upriamiť pozornosť aj na niektorých jednotlivcov, ktorí páchajú dobro. Napríklad aj také mladé dievča z Luníka IX, neviem, či si pamätáte, teraz v krátkom čase prednedávnom vlastne zachránila život jednému dôchodcovi, ktorý dostal, myslím si, že infarkt a tá pohotovo zareagovala a zachránila mu život. Netreba homogenizovať teda nejakú určitú skupinu ľudí. Sme, sme teda rôznorodí a jednoducho tak ako sa páchajú trestné činy v inej komunite ľudí, tak sa páchajú, áno, aj v rómskej komunite. Netreba to zovšeobecňovať a ja budem rád, ak táto debata sa nebude teda upriamovať iba na rómsku komunitu. Hovorte, hovorte o trestných činoch, ale neupriamujme pozornosť na rómsku komunitu, lebo na Slovensku nežije iba rómska komunita. Tak ako sa pácha kriminalita v rómskej komunite, tak sa pácha kriminalita aj inde.
83. schôdza NR SR - 9.deň - A. dopoludnia
Dátum: 2023-02-15
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

24. Ďakujem pekne, pán podpredseda. Ďakujem aj rečníkovi pánovi Ďuricovi, že vlastne určil tú diskusiu tak, že by sa mala viesť kultivovane a jeho prejav bol kultivovaný a verím, že aj celá táto diskusia v tomto bode, ale potom aj v nasledujúcom bode bude kultivovaná a bude faktická. Oceňujem váš pozmeňujúci návrh, že ste to vlastne potom nakoniec zmenili a hovoríte o jednotlivcovi. A súhlasím s vami, áno, presne tak, každá jedna skupina obyvateľstva má nejaké čierne ovce, ktoré treba odsúdiť, a netreba bagatelizovať predsa, keď, a teraz možno budem vulgárny, nejaký tučný človek zabije nejakého chudého, nebudeme môcť alebo teda nemali by sme hovoriť o tom, že všetci tuční môžu za to, že zabil nejakého chudého. A takisto v tomto prípade zabil, áno, bohužiaľ, človek z rómskej komunity, ale nie všetci Rómovia zabili nebohú Eriku. Ja sa chcem, ja mám pár otázok na vás, lebo ste otvorili niekoľko tém. Hovorili ste, že práve vaše hnutie chce riešiť vlastne nejak tú kriminalitu alebo teda tú, tú oblasť Rómov v osadách, alebo teda v spoločnosti, a zároveň ste hovorili, že čoraz viac nie je v poriadku to spolunažívanie. Ja by som sa chcel takisto opýtať, že z akého dôvodu vlastne vy, vy tvrdíte, že to spolunažívanie je stále čoraz viac vlastne komplikovanejšie a náročnejšie. Zároveň hovoríte o kriminalite Rómov v percentách, že teda páchajú viac, viac tej kriminality. Ja by som tiež chcel vedieť, odkiaľ máte tieto percentá a či sa vedú nejaké štatistiky o tom, že kto aký trestný čin pácha. A súhlasím s vami, a teda verím tomu, že budete súhlasiť aj vy so mnou, že kriminálne javy v tých chudobných lokalitách sú predzvesťou aj, aj nejakej kriminality. Ja navrhujem, aby sme zvýšili životnú úroveň všetkých tých ľudí, ktorí vychádzajú z tej absolútnej chudoby, a tým by sme aj zabránili nejakým nepred... (Prerušenie vystúpenia časomerom.)
83. schôdza NR SR - 7.deň - A. dopoludnia
Dátum: 2023-02-10
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

105. Ďakujem pekne. Ja úplne nesúhlasím s tým, že keď sa tu spomenie iba slovné spojenie ´programové vyhlásenie vlády´, aby tu nejaký rečník prišiel a rozprával o celom programovom vyhlásení vlády, čo tu bolo. Je to primitívne od človeka, ktorý tu naozaj školil vojakov Černákovej gardy, aby tu rozprával o nejakých osadníkoch a takto značkoval ľudí. Mňa osobne sa to nedotklo. Ale keď takýto primitív tu ide rozprávať o tom, že čo sa splnilo, čo sa nesplnilo a zároveň tu spomína ľudí z osady, tak nie je to fér, pán predsedajúci. A, a chcel by som vás požiadať o to, že na budúce, keď sa tu napríklad spomenie niekto, ja neviem, príde do rozpravy a, a bude rozprávať o latríne a niekto sa toho chytí a bude rozprávať, napríklad taký Suja, o exkrementoch, ja viem o tom, že on v tomto prostredí je tu doma a, a rád by sa tam vybláznil, aby sme mali naozaj tu nejaké pravidlá. Áno, mám v úcte všetkých tých ľudí, ktorí pozerajú, aj ktorí sú na balkóne, aby tá diskusia tu bola naozaj zrozumiteľná a nejak slušná. Ale ak takýto človek tu ide rozprávať o osadníkoch, tak nie je to fér. Ďakujem pekne.
83. schôdza NR SR - 7.deň - A. dopoludnia
Dátum: 2023-02-10
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

63. Veľmi pekne ďakujem, pán podpredseda. Ja skúsim aj skrz cez túto rozpravu pána kolegu Dostála sa opýtať možno aj predkladateľov, že či vieme rozšíriť potom aj, aj ten okruh tých poplatkov, keďže pán kolega Dostál spomínal odmeňovanie za účasť vo voľbách. A ja by som rozšíril túto možnosť, napríklad aj o poplatok alebo teda o registračný poplatok za autá, ktoré vlastne kolegovia zo SaS poškodili. A toto môže byť aj motivácia a taká omluva ľuďom za to, že naozaj poškodili tých ľudí o to, že zvýšili tieto poplatky aj za staré hrdzavé Felície, kde ľudia musia platiť možno ešte väčšie poplatky za to, ako je hodnota toho auta. A môže to byť naozaj taká motivácia pre kolegov zo SaS, aby podporili tento návrh zákona. Čiže ak nie je táto možnosť rozšírenia alebo teda nie je teraz v tom okruhu poplatkov registračný poplatok z auta, tak by som možno bol rád, keby sa rozšíril tento okruh aj o registračný poplatok za autá. Ďakujem pekne.